R180 miljoen om 260 000 te besnyDie departement van gesondheid in Mpumalanga het ŉ multimiljoenrand kontrak vir besnydenis opgeskort na afloop van ŉ ondersoek deur Corruption Watch. Volgens die departement het hulle sowat twee maande terug ŉ wenk ontvang dat daar ongerymdhede was in die toeken van ŉ tender aan Mkhago Health Care Services, ŉ privaatmaatskappy in Mpumalanga. “Corruption Watch het die saak ondersoek en bevind dat die departement ŉ eenjaarkontrak aan die maatskappy toegestaan het om 260 000 seuns en mans in die provinsie te besny teen ŉ koste van R700 per besnydenis,” het die departement in ŉ verklaring gesê. “Indien al 260 000 besnydenisse sou plaasvind sou die kontrak meer as R180 miljoen werd gewees het. Volgens wet moet alle kontrakte van meer as R500 000 deur ŉ openbare en mededingende tenderproses toegeken word.” Corruption Watch het bevind dat die maatskappy ŉ sakevoorstel ingedien het en dat daar nie ŉ tenderproses vir die kontrak plaasgevind het, soos deur die wet vereis, nie. Ronnie Masilela, woordvoerder van die departement, het bevestig dat die kontrak opgeskort is hangende ŉ ondersoek. David Lewis, direkteur van Corruption Watch, sê die opskorting van die kontrak is ŉ oorwinning vir die anonieme fluitjieblaser wat die saak aangemeld het.